Warhammer 40 000

„Warhammer 40 000“ (neformaliai – Warhammer 40K, WH40K, tiesiog 40K) – mokslinės fantastikos žanro strateginis miniatiūrų stalo žaidimas, nuo 1987 m. leidžiamas britų įmonės „Games Workshop“. Jo veiksmas vyksta 41–ajame tūkstantmetyje, galima rinktis armiją iš 12 frakcijų (nors žaidimo pasaulyje ne visos jos yra priešiškos viena kitai). „Warhammer 40 000“ ateities viziją geriausiai apibūdina žaidimo devizas: „Nuožmioje tolimos ateities tamsoje egzistuoja tik karas“ ().

„Warhammer 40K“ yra Warhammer Fantasy Battles variantas ateityje, turintis labai panašią žaidimo sistemą ir netgi tam tikrais aspektais panašų žaidimo pasaulį. Miniatiūras gamina įmonės „Forge World“ ir „Games Workshop“.

Žaidimas 

„Warhammer 40 000“ turi tris pagrindinius žaidimo aspektus: miniatiūrų kolekcionavimą, modeliavimą ir dažymą bei pačią kovą. Visi modeliai parduodami nedažyti ir beveik visi – kaip atskirų dalių rinkinys. Tai suteikia galimybę ne tik jas nudažyti norimomis spalvomis, bet ir konvertuoti, taip susikuriant unikalią armiją.

Žaidžiama be jokios specialios žaidimo lentos. Galima žaisti tiesiog ant stalo paviršiaus, tačiau įprastai kova vyksta ant specialaus maketo, imituojančio mišką, džiungles, miesto griuvėsius ar kokią nors kitą pasirinktą aplinką. Šių maketų gamyba taip pat yra svarbi hobio dalis. Standartinis žaidimo plotas yra 6x4 pėdų (maždaug 180x120 cm).

Dauguma frakcijų turi bent kelias variacijas, taip dar praplečiant pasirinkimo galimybes. Pavyzdžiui, viena iš galimų armijų – Kosmodesantininkai () – sudaryti iš kapitulų (), kurių kiekviena yra kažkas panašaus į viduramžių krikščioniško karinio ordino atitikmenį.

Naujausias taisyklių leidimas (6-asis) yra išėjęs 2012 m. liepos mėnesį. Papildomai, kiekviena frakcija turi savo atskiras taisyklių knygas, aprašančias jos specifiką.

Pasaulis 

Veiksmas vyksta 41–ajame amžiuje. Žmonija išplitusi po galaktiką, ir į Žmonių Imperiją („Imperium of Man“ arba „Imperium of Mankind“) įeina gausybė planetų. Imperijai priklauso keturios žaidimo frakcijos:
 Space Marines (kosmodesantininkai) – pusiau religiniai ordinai, elitinės pajėgos.
 Imperial Guard (imperijos gvardija) – reguliarioji kariuomenė.
 Daemonhunters (demonų medžiotojai, kitaip – Ordo Malleus, kūjo ordinas) – inkvizicijos padalinys
 Witchhunters (raganų medžiotojos), su inkvizicija susijęs ekleziarchijos padalinys, pagrindinį vaidmenį jame vadina Sisters of Battle (kovos seserų) moteriškas karinis ordinas.

Kosmose žmonija susidūrė su įvairiomis priešiškomis rasėmis:
 Tau Empire (Tau imperija)
 Orks (orkai, maginės fantastikos orkų futuristinis atitikmuo)
 Eldar (senovinė, beišmirštanti rasė, gyvenanti savo dirbtiniuose pasauliuose)
 Dark Eldar (tamsieji eldarai, į sadizmą ir žiaurumą linkusi eldarų atmaina)
 Necrons (maginės fantastikos nemirėlių atitikmuo, senovinės mašinos iš tam tikra prasme gyvo metalo, siekiančios išnaikinti visą gyvybę)

Taip pat Imperijai tenka kariauti ir prieš savo pačių išdavikus – Chaoso demonams stojusius tarnauti kosmodesantininkus (Chaos Space Marines).

Galiausiai, nežinia iš kur atklystantys Tyranidai (Tyranid) naikina ištisas planetas, jose rastą organinę medžiagą panaudodami savo pačių gamybai.

2008 m. išleista dvyliktoji frakcija – Chaos demons (liet. Chaoso demonai). Žaidimo pasaulyje tai yra iš esmės ta pati jėga, kaip ir Chaoso kosmoso pėstininkai, tačiau stalo žaidime tai yra atskiros frakcijos.

Kita 

Pagal „Warhammer 40K“ yra sukurta 11 kompiuterinių žaidimų, 4 kolekcionuojamų kortų žaidimai. Fiktyviame jo pasaulyje vyksta dar keli miniatiūrų žaidimai, vienas vaidmenų žaidimas, penki ne miniatiūrų stalo žaidimai ir kt., taip pat jis inspiravo įvairias knygas, komiksus ir net muziką. Paplitusi nuomonė, kad populiarus „Blizzard“ žaidimas „Starcraft“ taip pat yra įkvėptas „Warhammer 40K“ pasaulio. Užuominų į jį yra kitame šios įmonės žaidime – „Warcraft“, kur nykštukas kalba apie kovos kūjį (ang. warhammer), kainuojantį 40 tūkstančių.

Žaidimas yra laimėjęs 2 „Origins“ apdovanojimus, o 2004 m. įtrauktas ir į „Origins“ šlovės lentą. Pagal jį buvo pradėti statyti, tačiau nebaigti du filmai. Taip pat yra pastatytas vokiečių filmas „Damnatus“, tačiau neišleistas dėl nesklandumų su autorinėmis teisėmis.

Filmas Ultramarines, kurio veiksmas vyksta Warhammer 40 000 pasaulyje, buvo išleistas 2010 m. gruodžio 13 dieną ir susilaukė prieštaringų įvertinimų.

Šaltiniai

Nuorodos 

 Oficialus puslapis 

Strateginiai žaidimai
Miniatiūrų žaidimai

no:Games Workshop#Warhammer 40,000